Document ID: 31998D0016

KOMMISSIONENS BESLUTNING af 15. december 1997 om ændring af beslutning 93/402/EØF om dyresundhedsmæssige betingelser og udstedelse af sundhedscertifikat ved indførsel af fersk kød fra bestemte lande i Sydamerika (EØS-relevant tekst) (98/16/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande (1), senest ændret ved direktiv 96/91/EF (2), særlig artikel 14 og 22, og
ud fra følgende betragtninger:
Der er fastsat dyresundhedsmæssige betingelser og bestemmelser om udstedelse af sundhedscertifikat ved indførsel af fersk kød fra Colombia, Paraguay, Uruguay, Brasilien, Chile og Argentina ved Kommissionens beslutning 93/402/EØF (3), senest ændret ved beslutning 96/595/EF (4);
de områder i Argentina, hvorfra medlemsstaterne tillader indførsel af udbenet fårekød, er blevet fastlagt på baggrund af bekæmpelsen af mund- og klovesyge; Argentina har ikke registreret tilfælde af mund- og klovesyge siden april 1994;
veterinærmyndighederne i Argentina har givet de fornødne garantier;
de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
Bilag I til beslutning 93/402/EØF affattes som angivet i bilaget til nærværende beslutning.
Artikel 2
Medlemsstaterne tillader, at der i 60 dage efter meddelelsen af denne beslutning til medlemsstaterne fra Argentina indføres fersk kød, som er produceret og som der er udstedt certifikat for efter betingelserne i beslutning 93/402/EØF inden nærværende beslutnings ikrafttrædelse.
Artikel 3
Denne beslutning er rettet til medlemsstaterne.
Udfærdiget i Bruxelles, den 15. december 1997.

Labels: 0
3
17
18